**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: SZO/ /2015.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2015. október 29-ei nyilvános ülésére**

**Tárgy:** A Dr. Babocsay és Balassi Bálint utcák nyomvonal rendezésével kapcsolatos intézkedések

**Az előterjesztő:** Papp Gábor polgármester

**Készítette:**  dr. Keserű Klaudia jogász

Adorján Zoltán beruházási ügyintéző

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

Magyarország útállománya közutakra és magánutakra oszlik, a közutak pedig állami tulajdonú országos közutak, valamint önkormányzati tulajdonú helyi közutak lehetnek.

A **Magyarország helyi Önkormányzatairól szóló 2011. évi CLXXXIX. törvény 13. §** (1) bekezdésének 2. pontja szerint a helyi közügyek, valamint a helyben biztosítható közfeladatok körében ellátandó helyi önkormányzati feladat a településüzemeltetés (köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, **a helyi közutak és tartozékainak kialakítása és fenntartása**, közparkok és egyéb közterületek kialakítása és fenntartása, gépjárművek parkolásának biztosítása)

**A Nemzeti Vagyonról szóló 2011. évi CXCVI. törvény a következőket mondja ki:**

**5. §** (3) A helyi önkormányzat kizárólagos tulajdonát képező nemzeti vagyonba tartoznak

a) a **helyi közutak és műtárgyaik**,

b) a helyi önkormányzat tulajdonában álló terek, parkok,

c) a helyi önkormányzat tulajdonában álló nemzetközi kereskedelmi repülőtér, a hozzá tartozó légiforgalmi távközlő, rádiónavigációs és fénytechnikai berendezésekkel és eszközökkel, továbbá a légiforgalmi irányító szolgálat elhelyezését szolgáló létesítményekkel együtt, valamint

d) a helyi önkormányzat tulajdonában álló - külön törvény rendelkezése alapján részére átadott - vizek, közcélú vízi létesítmények, ide nem értve a vízi közműveket.

**7. §** (1) A nemzeti vagyon alapvető rendeltetése a közfeladat ellátásának biztosítása, ideértve a lakosság közszolgáltatásokkal való ellátását és e feladatok ellátásához szükséges infrastruktúra biztosítását. A nemzeti vagyonnal felelős módon, rendeltetésszerűen kell gazdálkodni.

(2) A nemzeti vagyongazdálkodás feladata a nemzeti vagyon rendeltetésének megfelelő, az állam, az önkormányzat mindenkori teherbíró képességéhez igazodó, elsődlegesen a közfeladatok ellátásához és a mindenkori társadalmi szükségletek kielégítéséhez szükséges, egységes elveken alapuló, átlátható, hatékony és költségtakarékos működtetése, értékének megőrzése, állagának védelme, értéknövelő használata, hasznosítása, gyarapítása, továbbá az állam vagy a helyi önkormányzat feladatának ellátása szempontjából feleslegessé váló vagyontárgyak elidegenítése.

Az önkormányzatok működésének egyik meghatározó feltétele, hogy megfelelő vagyonnal rendelkezzenek kötelező feladataik ellátásához. Az Alaptörvény 38. cikk (1) bekezdése koncepcionális meghatározása alapján a nemzeti vagyonról szóló sarkalatos törvény az önkormányzati vagyon megőrzésének, védelmének, a vagyonnal való felelős gazdálkodásnak az alapkövetelményeire vonatkozó rendelkezéseket is tartalmazza, amelyeknek hosszútávra szóló alapelvi szabályozó jellegét a sarkalatos törvényi státusz biztosítja.

A nemzeti vagyonnal való felelős gazdálkodás kritériumainak meghatározása körében súlyozottan került figyelembe vételre a vagyon fő rendeltetése, miszerint a nemzeti vagyon alapvető rendeltetésének a közfeladatok ellátása infrastrukturális hátterének biztosítását jelöli meg a törvény, az adott vagyonelem közfeladathoz kapcsolódik. Ehhez mérten kerültek rögzítésre a tulajdonosi joggyakorlás (a vagyonnal való rendelkezés) és a vagyongazdálkodás egységes alapelveiként az átláthatóság, hatékonyság, értékmegőrzés, költségtakarékosság követelményei.

Hévíz Város úthálózata alapvetően szilárd burkolatú utakból áll. A meglévő burkolatok minősége több helyen javításra szorul. Az önkormányzat mindenkori testületei számára a legfontosabb kérdések közé tartozott az utak karbantartása, minőségük megóvása, hiszen ez a mindennapi élet alapvető, nélkülözhetetlen eleme, és a lakosságra is komoly hatással van.

Hévíz Városában az egyik ilyen rossz állapotban lévő útszakasz a Dr. Babocsay utca Hunyadi utca és Zrínyi utca közötti szakasza. Az útrekonstrukciós eljárás megindítása előtt azonban felmerül egy komoly, rendezendő tulajdonjogi kérdés.

A Dr. Babocsay utca érintett, Hévíz (belterület) 432. hrsz-ú, 5827 m2 nagyságú, „közút” megjelölésű szakasza Hévíz Város Önkormányzat tulajdonában van. A magántulajdonban lévő 1557/7. és 1558/4. hrsz-ú ingatlanok (lásd 1. melléklet) kettévágják az említett útszakaszt, így bármilyen rekonstrukciós munka megkezdése előtt fontos a tulajdoni viszonyok rendezése. Ugyanez a két terület hasonlóan vágja át a Szabó Lőrinc utcát is.

Az első feladat a terület földmérő mérnök általi felmérése lenne. A cél az, hogy az utcaként használt valós területről képet kapjunk, illetve ezzel együtt megállapításra kerül, hogy mekkora területet használ el, foglal el az utca a magánszemélyek tulajdonában lévő, 1557/7. és 1558/4. hrsz-ú ingatlanokból.

Tekintettel arra, hogy az útszakasz a már említett 432. hrsz-on kívül több kisebb földrészletből (1550/6., 1551/7., 1552/7., 1552/10., 1556/6., 370/1. és 1562/7. hrsz-ok) tevődik össze, ezzel egyúttal elő is lehet készíteni a terület egy hrsz. alá vonását. Ezáltal a terület a későbbiekben a hivatalos eljárásokban könnyebben kezelhető lenne.

Kapcsolódva az előzőekben leírtakhoz az adatok tudatában lehet értékbecslés után árajánlatot adni az 1557/7. és 1558/4. hrsz-ú ingatlanok tulajdonosainak, valamint előkészíteni az adásvételi szerződéseket és ezzel egyidejűleg a telekalakításokra vonatkozó változási vázrajzokat. Amennyiben ez nem sikerül, akkor a kisajátítási eljárást kell megindítani. Az időt tekintve persze jobb lenne megállapodni a tulajdonosokkal, mert a kisajátítási eljárás hosszadalmas, komplikált eljárás.

A Balassi Bálint utca jogi helyzete hasonló. Itt egy földrészlet, a 731. hrsz-ú ingatlan jogi területe metszi át az utcát (2. melléklet). A Balassi Bálint utcánál szintén problémát jelent, hogy nem egy, hanem több apró, önálló helyrajzi számú területből áll (719/1., 719/2., 720/2., 722/2., 723/4., 724/6., 725/3., 727/3., 728/3., 729/5., 730/4., 732/1. és 733/3. hrsz.).

Az eljárás itt is azonos lenne az előzővel: első feladat a terület földmérő mérnök általi felmérése lenne. A cél az, hogy az utcaként használt valós területről képet kapjunk, illetve ezzel együtt megállapításra kerül, hogy mekkora területet használ el, foglal el az utca a magántulajdonban lévő, 731. hrsz-ú ingatlanból. Értékbecslés után árajánlatot kell adni az ingatlan tulajdonosának, előkészíteni az adásvételi szerződést és ezzel egyidejűleg a telekalakításra vonatkozó változási vázrajzot. Amennyiben ez nem sikerül, akkor a kisajátítási eljárást kell megindítani. Továbbá a Balassi Bálint utca tekintetében is célszerű lenne az utca területének egy helyrajzi szám alá vonása, valamint az útszakasz valós nyomvonalának figyelembe vételével az utca térképi határának pontosítása, kiigazítása.

Tisztelt Képviselő-testület!

Kérem, az előterjesztést megvitatni, és a határozati javaslatot elfogadni szíveskedjenek!

A döntés egyszerű többséget igényel.

Hévíz, 2015. október 06.

**2.**

**Határozati javaslat**

1. Hévíz Város Önkormányzat Képviselő-testülete a Dr. Babocsay, Szabó Lőrinc utca és Balassi Bálint utcák nyomvonalának rendezésével kapcsolatosan az előterjesztésben foglaltakat megismerte. Az előterjesztésben előadottakkal kapcsolatban felkéri a polgármestert, hogy gondoskodjon az érintett útszakaszok nyomvonalának rendezésére vonatkozó jogi és műszaki feltételek kidolgozásáról. Kijelenti, hogy az eljáráshoz szükséges fedezetet az Önkormányzat 2016. évi költségvetésének terhére kell biztosítani.
2. A Képviselő-testület felkéri Papp Gábor polgármestert, hogy a számoljon be az előkészületi munkák eredményéről.

**Felelős: Papp Gábor polgármester**

**Határidő: 2015. december 31.**

**3.**

**Bizottsági állásfoglalás**

**4.**

**Mellékletek**

1. **számú melléklet**



1. **számú melléklet**

****

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Keserű Klaudia | jogász |  |  |
| Adorján Zoltán | beruházási ügyintéző |  |  |
| dr. Márkus Mirtill | aljegyző |  |  |
| Szintén László | pénzügyi osztályvezető |  |  |
|  | egyeztetési kötelezettség |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |