cimer

vonal**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HTO/1393-4/2015.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2015. október 29-ei nyilvános ülésére**

**Tárgy:** Védőnői körzetek módosítása, Feladat-ellátási megállapodás felülvizsgálata és az egészségügyi alapellátások körzeteiről szóló 25/2013. (VI. 26.) önkormányzati rendelet módosítása

**Az előterjesztő:** Papp Gábor polgármester

**Készítette:**  Varga András TASZII intézményvezető

Fábiánné Hoffman Márta mb. hatósági osztályvezető

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A Teréz Anya Szociális Integrált Intézmény Intézményvezetője a védőnői Szolgálat szakmai egységének áttekintése kapcsán az alábbi előterjesztés megtárgyalásának és elfogadásának javaslatával élt:

Jelenleg Hévíz tekintetében három védőnői körzet található, melyhez hozzá tartozik Nemesbük és Zalaköveskút települések is. A körzetek tartalmát tekintve egyrészt a várandós anyák és a 0 – 6 éves korú gyermekek gondozásából, valamint iskolai védőnői tevékenységből áll, mely két iskolát jelent.

A vonatkozó jogszabályok, azaz a 49/2004. (V. 21.) ESzCsM rendelet alapján a védőnői ellátás finanszírozása egyrészt pontok, másrészt alaptámogatásból áll. A pontok esetében egy védőnő minimum 500, maximum 750 ponttal rendelkezhet. Jelenleg a három fő védőnő esetében az összes pontszám 1335, ami azt jelenti, hogy átlagban nem rendelkeznek a minimálisan előírt 500 ponttal.

Tekintettel arra, hogy a születésszám jelentősen csökkent az elmúlt években, és a jelenlegi várandósok számából is a csökkenő tendencia folytatása olvasható ki, javasolt a jelenlegi három védőnői körzet összevonása két körzetté.

Az új 2015. évi CXXIII. törvény az egészségügyi alapellátásról tartalmazza, hogy védőnői körzetek átalakítása kapcsán a működtetőnek ki kell kérnie a járási, vagy módszertani vezető védőnő szakvéleményét, mely meg is történt, az állásfoglalás megérkezett.

A finanszírozást tekintve a mellékelt táblázat sorai tartalmazzák a jelenlegi, és a körzet összevonást követő támogatás összegét, valamint a személyi és dologi kiadásokat is. Ebből megállapítható, hogy a körzet összevonást követően kisebb mértékben csökken a támogatás, a kiadások tekintetében azonban jelentős a csökkenés. Az összevonással tehát a bevételekből fenntartói hozzájárulás nélkül finanszírozható a Védőnői Szolgálat.

|  |  |  |  |  |  |  |  |
| --- | --- | --- | --- | --- | --- | --- | --- |
| **Jelenlegi finanszírozás Ft/hó** | | | | | | | |
|  | fix díj | várandós és 0-6 éves\* | iskola létszám \*\* | számított pont érték | havi pontérték (augusztus) | finanszírozás pontok alapján | teljes finanszírozás |
| I. körzet | 92 000 | 88 | 242 | 506 | 375 | 189 750 | 281 750 |
| II. körzet | 103 000 | 31 | 343 | 436 | 375 | 163 500 | 266 500 |
| III. körzet | 92 000 | 131 | 0 | 393 | 375 | 147 375 | 239 375 |
| összesen | 287 000 | 250 | 585 | 1 335 |  | 500 625 | 787 625 |
| \* a számítás során ezt a számot hárommal kell szorozni | | | | | |  |  |
| \*\* a számítás során ezt a számot eggyel kell szorozni | | | | | |  |  |

|  |  |  |  |  |  |  |  |
| --- | --- | --- | --- | --- | --- | --- | --- |
| **Körzet összevonást követő finanszírozás Ft/hó** | | | | | | | |
|  | fix díj | várandós és 0-6 éves\* | iskola létszám \*\* | számított pont érték | havi pontérték (augusztus) | finanszírozás pontok alapján | teljes finanszírozás |
| I. körzet | 92 000 | 119 | 242 | 599 | 375 | 224 625 | 316 625 |
| II. körzet | 103 000 | 131 | 343 | 736 | 375 | 276 000 | 379 000 |
| összesen | 195 000 | 250 | 585 | 1 335 |  | 500 625 | 695 625 |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Kiadások jelenleg/hó** | | | | | | | | |
|  |  |  |  |  |  |  |  |  |
| **Személyi jellegű kiadások jelenleg Ft/hó** | | | | | |  | **Dologi kiadások Ft/hó** | |
|  | bruttó bér | járulékok | cafeteria | munkába járás | összesen |  | telefon, irodaszer, rezsi, Stefánia program | 105 000 |
| I. | 207 700 | 56 079 | 16 666 | 3 960 | 284 405 |  |  |  |
| II. | 158 100 | 42 687 | 16 666 | 10 300 | 227 753 |  |  |  |
| III. | 182 300 | 49 221 | 16 666 | 0 | 248 187 |  | **Összes kiadás / hó** | |
| **összesen** | 548 100 | 147 987 | 49 998 | 14 260 | 760 345 |  | **865 345** | |
|  |  |  |  |  |  |  |  |  |
| **Kiadások összevonást követően/hó** | | | | | | | | |
|  |  |  |  |  |  |  |  |  |
| **Személyi jellegű kiadások összevonást követően Ft/hó** | | | | | |  | **Dologi kiadások Ft/hó** | |
|  | bruttó bér | járulékok | cafeteria | munkába járás | összesen |  | telefon, irodaszer, rezsi, Stefánia program | 95 000 |
| I. | 207 700 | 56 079 | 16 666 | 3 960 | 284 405 |  |  |  |
| II. | 182 300 | 49 221 | 16 666 | 0 | 248 187 |  | **Összes kiadás / hó** | |
| **összesen** | 390 000 | 105 300 | 33 332 | 3 960 | 532 592 |  | **627 592** | |

|  |  |  |  |  |
| --- | --- | --- | --- | --- |
| **Jelenlegi Ft/hó** | |  | **Körzetösszevonást követő Ft/hó** | |
| Bevételek | 787 625 |  | Bevételek | 695 625 |
| Személyi kiadások | 760 345 |  | Személyi kiadások | 532 592 |
| Dologi kiadások | 105 000 |  | Dologi kiadások | 95 000 |
| Egyenleg | -77 720 |  | összesen | 68 033 |

A hévízi védőnők szakmai vezetője a három körzet összevonását támogatja, két fő védőnő esetén a megnövekedett feladatok ellátását, a szolgáltatás magas szakmai színvonalú és zavartalan működtetését megvalósíthatónak tartja.

A Zala Megyei Kormányhivatal Keszthelyi Járási Hivatala Népegészségügyi Osztály ZA-01R/098/01748-2/2015. számú tájékoztatása szerint, mint a szakfelügyelet véleménye az alábbiakban foglalható össze: „ A jogszabályok alapján a körzet összevonásának (egy körzet megszüntetésének) akadálya nincs, de a szakmai szempontok és a szakmai munka minőségének megtartása miatt, a döntésnél nem csak a finanszírozás és a létszámadatok kell, hogy előterébe kerüljenek, fontos szempont a szakmai munka színvonalának megőrzése is.”

Varga András Intézményvezető a szakfelügyelet véleményre az alábbiakban tájékoztatta hivatalunkat:

A Védőnői Szolgálat működését illetően egyeztetett a Zala Megyei Kormányhivatal Keszthelyi Járási Hivatala Népegészségügyi Osztálya vezető védőnőjével, valamint a szolgálat vezetőjével. Mindkét szakember megerősítette abban, hogy a jelenleg is folyó magas szakmai színvonal az esetleges körzet összevonást követően is fenntartható, ellátható és biztosítható.

Az esetleges helyettesítésre a jelenleg Gyenesdiással érvényben lévő védőnői helyettesítési megállapodás kétoldalúvá tételét tartja szükségesnek, mellyel a vezető védőnő és a szolgálatot vezető védőnő is egyetértett. E tekintetben a megállapodás módosítását a döntést követően haladéktalanul kezdeményezi az illetékeseknél.

A védőnői körzetmódosítás előkészítése során felülvizsgálatra került a feladat-ellátási társulási megállapodás védőnői feladat ellátásról, amely Hévíz Város Önkormányzat Képviselő-testülete és Nemesbük Község Önkormányzat Képviselő-testülete továbbá Zalaköveskút Község Önkormányzata Képviselő-testülete között jött létre 2009. május 28. napján.

A felülvizsgálat során megállapítást nyert, hogy annak aktualizálása a jogszabályi változások és a körzetösszevonás miatt szükségessé vált, ezért új feladat-ellátási megállapodás került kidolgozásra a védőnői feladat ellátásra. A feladat-ellátási megállapodás lényeges változása kimondja, hogy az 1. számú védőnői körzet székhelye Hévíz. A megállapodás továbbra is tartalmazza, hogy a feladat után járó az Országos Egészségbiztosítási Pénztár által nyújtott összegre a feladatot ellátó Teréz Anya Szociális Integrált Intézmény jogosult. Ezen túlmenően a feladatellátás ingyenes.

A védőnői körzet módosítás miatt az egészségügyi alapellátások körzeteiről szóló 25/2013. (VI. 26.) önkormányzati rendeletet (a továbbiakban: Ör) is módosítani szükséges, mivel a város területén a rendeletben rögzített három területi védőnői körzet helyett 2016. január 1. napjától kettő területi védőnői körzet működik.

A körzetek csökkenése miatt Ör 5. melléklete is megváltozik: a 3. számú területi védőnői körzet a 2. számú területi védőnői körzet lesz, amelyhez jelen rendeletmódosítás következtében még az Illyés Gyula Általános és Művészeti Iskola tartozik, az 1. számú területi védőnői körzet ellátási körzete Nemesbük és Zalaköveskút ellátási területtel bővül.

**Részletes indokolás az egészségügyi alapellátások körzeteiről szóló 25/2013. (VI. 26.) önkormányzati rendelet 5. mellékletének módosításához:**

**1. §** Kimondja, hogy az önkormányzat területén kettő területi védőnői körzet működik.

**2. §** A körzetösszevonás miatt új 5. számú melléklet tartalmazza a körzetleírást.

**3. §** A kihirdetés időpontját tartalmazza.

Kérem a Tisztelt Képviselő-testületet a szerződéstervezet és a rendelet-módosítás megvitatására, majd azok elfogadására. A szerződés elfogadása egyszerű többséget, a rendeletalkotás minősített többséget igényel.

**2.**

**Határozati javaslat**

1. Hévíz Város Önkormányzat Képviselő-testülete a Hévíz, Nemesbük és Zalaköveskút közigazgatási területére vonatkozó 2009. május 28. napján kelt a védőnői feladat ellátására kötött társulási megállapodást 2015. december 31. napjával közös megegyezéssel megszünteti.

**Felelős:** Papp Gábor polgármester

**Határidő:** 2015. december 31.

1. Hévíz Város Önkormányzat Képviselő-testülete egyetért Nemesbük Község Önkormányzattal és Zalaköveskút Község Önkormányzattal kötendő új védőnői feladat-ellátási megállapodás létrejöttével. A feladat-ellátási megállapodást 2016. január 1. napjától határozatlan időre a mellékletben rögzítetteknek megfelelően hagyja jóvá. Felkéri a polgármestert, hogy Nemesbük község és Zalaköveskút község polgármesterével a szükséges egyeztetést folytassa le a megállapodás megkötése érdekében.
2. A Képviselő-testület felhatalmazza a polgármestert a megállapodás aláírására.

**Felelős:** Papp Gábor polgármester

**Határidő:** 2015. december 31.

**FELADAT-ELLÁTÁSI MEGÁLLAPODÁS**

**védőnői feladat ellátásáról**

Amely létrejött egyrészről

**Hévíz Város Önkormányzat** (8380 Hévíz, Kossuth Lajos u. 1.) képviselője Papp Gábor polgármester,

másrészről

**Nemesbük Község Önkormányzata** (8371 Nemesbük, Petőfi u. 1.) képviselője Dr. Simotics Barnabás polgármester,

és

**Zalaköveskút Község Önkormányzata** (8354 Zalaköveskút, Fő u. 6.) képviselője Tolnai István polgármester között

másrészről

együttesen Felek között alulírott helyen és időben az alábbi feltételekkel:

1. A Felek rögzítik, hogy a 2009. május 28. napján határozatlan időre szóló „Feladat-ellátási társulási megállapodás a védőnői feladat ellátásáról” társulási megállapodást közös megegyezéssel 2015. december 31. napjával megszüntetik.
2. A felek a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 13. § 4. pontjában rögzített, az egészségügyi alapellátásról szóló 2015. évi CXXIII. törvény 5. § (1) bekezdés *d)* és *e)* pontja alapján, a területi védőnői ellátásról szóló 49/2004. (V. 21.) ESzCsM rendeletben a valamint az iskola-egészségügyi ellátásról szóló 26/1997. (IX. 3.) NM rendeletben meghatározott területi védőnői alapellátási és iskola-védőnői közszolgáltatási feladat ellátására 2016. január 1-től az alábbi feltételekkel, határozatlan időre megállapodást kötnek:
3. Az önkormányzatok képviselő-testületei 2015. évi CXXIII. törvény 6. § (1) bekezdése alapján megállapodnak, hogy a hévízi 1. számú védőnői körzet székhelye Hévíz. A körzet határait Hévíz Város Önkormányzat rendeletben állapítja meg, úgy, hogy a körzet magába foglalja Nemesbük Község Önkormányzat és Zalaköveskút Község Önkormányzat közigazgatási területét. A Felek tudomással bírnak arról, hogy Hévíz Város Önkormányzat másik védőnői körzetet is fenntart. Az e megállapodás szerinti védőnői feladat-ellátást a másik körzet védőnője által helyettesíti, vagy arról szükség szerint más alkalmas módon gondoskodik.
4. Hévíz Város Önkormányzat, mint feladatellátó önkormányzat a megállapodás megkötésekor a Teréz Anya Szociális Integrált Intézmény keretében gondoskodik az egészségügyi alapellátásról szóló törvény alapján a védőnői ellátásról és az iskola-egészségügyi ellátásról. Ezt követően a feladatellátó önkormányzat dönt a védőnői feladatot ellátó intézményről és erről, a változás hatálybalépését megelőzően, 5 napon belül tájékoztatja a szerződő feleket.
5. A 3. pontban megjelölt védőnői ellátás jelen megállapodással kiterjed a szerződő felek közigazgatási területére is.
6. A védőnői feladatot ellátó védőnő és más személyzet foglalkoztatásáról a feladatellátó önkormányzat vagy az általa kijelölt intézmény dönt.
7. A Feladatellátó önkormányzat vállalja, hogy a védőnői körzethez tartozó településeken az eddigiekben kialakult ellátási szinten a területi védőnői ellátást biztosítja.
8. Az önkormányzatok térítés nélkül saját költségvetésük terhére, a kialakult gyakorlatnak megfelelően és az esetleges jogszabályi előírásoknak alapján biztosítják a védőnői feladatellátás helyi települési minimum feltételeit (tanácsadó helyiséget, eszközt, azok fenntartását), annak védők általi használatát. Szükség szerint gondoskodnak azok pótlásáról, felújításáról, karbantartásáról.
9. Feladatellátó önkormányzat kötelezettséget vállal arra, hogy a Keszthelyi Járási Hivatal Népegészségügyi Osztályától a védőnői szolgálatra vonatkozó működési engedély ügyeket intézése kiterjed a megbízó önkormányzatok közigazgatási területére vonatkozóan is.
10. Szerződő felek megállapodnak abban, hogy az Egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III. 3.) Korm. rendelet alapján kötött hatályos finanszírozási szerződés az OEP Nyugat-dunántúli Területi Hivatalával jogosultja továbbra is a feladatellátó önkormányzat megbízásából a Teréz Anya Szociális Integrált Intézmény.
11. Szerződő felek megállapodnak abban, hogy a feladat után járó az Országos Egészségbiztosítási Pénztár által nyújtott finanszírozási szerződés alapján nyújtott összegre a feladatot ellátó önkormányzat megbízásából a Teréz Anya Szociális Integrált Intézmény jogosult. Ezen túlmenően a feladatellátás ingyenes.
12. A feladat-ellátási megállapodás a naptári évi utolsó napjával – december 31-ei hatállyal mondható fel, melyről szóló minősített többséggel meghozott képviselő-testületi határozatot 3 hónappal korábban – legkésőbb szeptember 30-ig – kell meghozni és az önkormányzatok képviselő-testületeivel közölni.
13. Jelen megállapodás bármely okból történő megszűnése esetén a felek kötelesek elszámolni.
14. A Felek a jelen megállapodásból eredő vitás kérdéseiket tárgyalásos úton egyeztetéssel kívánják rendezni, melynek 30 napon túli eredménytelensége esetén a közöttük lévő jogvita elbírálására kikötik a Keszthelyi Járásbíróság illetékességét.
15. A szerződésben nem szabályozott kérdésekben az egészségügyről és az egészségügyi alapellátásról szóló törvény, valamint a védőnői szolgálatra vonatkozó egyéb jogszabályok, és a Ptk. rendelkezései irányadóak.
16. Felek a fenti megállapodást elolvasták, értelmezték, s azt, mint akaratukkal és jognyilatkozataikkal mindenben megegyezőt saját kezűleg, illetve jogosult képviselőik útján, 5 eredeti példányban, jóváhagyólag írják alá.

Hévíz, 2015. november „ „

Dr. Simotics Barnabás Papp Gábor

polgármester polgármester

Tolnai István

polgármester

Záradék: A Felek a megállapodást az alábbi határozataikkal jóváhagyták:

Nemesbük Község Önkormányzatának Képviselő-testülete határozat

Zalaköveskút Község Önkormányzatának Képviselő-testülete határozat

Hévíz Város Önkormányzatának Képviselő-testülete határozat

**2.**

**Hévíz Város Önkormányzat Képviselő-testületének**

**.../… . (.. . .. .) önkormányzati rendelete**

**az egészségügyi alapellátások körzeteiről szóló 25/2013. (VI. 26.) önkormányzati rendelet módosításáról**

Hévíz Város Önkormányzat Képviselő-testülete az egészségügyi alapellátásról szóló 2015. évi CXXIII törvény 5. § (1) bekezdés *d)* pontjában kapott felhatalmazás alapján, Magyarország Alaptörvényének 32. cikk (1) bekezdésének *a)* pontjában meghatározott feladatkörében eljárva a következőket rendeli el:

**1. §** Az egészségügyi alapellátások körzeteiről szóló 25/2013. (VI. 26.) önkormányzati rendelet (a továbbiakban: Ör.) 2. § (1) bekezdése helyébe a következő rendelkezés lép:

*„(2. § (1) Az önkormányzat területén három háziorvosi, egy házi gyermekorvosi, kettő vegyes fogászati körzet, valamint kettő területi védőnői körzet működik..”*

**2. §** Az Ör. 5. számú melléklete helyébe e rendelet 1. számú melléklete lép.

**3. §** Ez a rendelet 2016. január 1. napján lép hatályba és a hatályba lépését követő napon hatályát veszti.

dr. Tüske Róbert Papp Gábor

jegyző polgármester

*1. melléklet a …./2015. ( ) önkormányzati rendelethez*

*5. melléklet a 25/2013. (VI. 26.) önkormányzati rendelethez*

**Területi védőnői körzetek:**

**1. számú területi védőnői körzet**

**Székhelye:** Teréz Anya Szociális Integrált Intézmény 8380 Hévíz, Szent András u. 11/A.

**Telephelye:** Védőnői tanácsadó

8380 Hévíz, József Attila u. 2., I. emelet

**Ellátási körzete:** Hévíz

Ady Endre utca, Attila utca, Bartók Béla utca, Deák Ferenc tér, Dombföldi utca, Dombi sétány, Dr. Babócsay köz, Dr. Korányi Frigyes utca, Dr. Mikolics Ferenc utca, Dr. Moll Károly tér, Dr. Strecker Ottó köz, dr. Babócsay utca, Dr. Schulhoff Vilmos sétány, Egregyi szőlőhegy, Egregyi utca, Erzsébet királyné utca, Fisli József köz, Fortuna utca, Gr. Festetics György tér, Gyöngyvirág köz, Harangláb köz, Hűvösvölgy, Ifj. Reischl Vencel utca, Jókai utca, József Attila utca, Katona József utca, Kodály Zoltán utca, Kossuth Lajos utca, Kölcsey Ferenc utca, Lóczy Lajos köz, Martinovics utca, Nagyparkoló tér, Napsugár sétány, Nyírfa utca, Petőfi Sándor utca, Rákóczi utca, Római utca, Rózsa köz, Rudifürdő köz, Szabó Lőrinc utca, Széchenyi köz, Széchenyi utca 1-56, Zrínyi utca és a Bibó István Alternatív Gimnázium és Szakközépiskola 8380 Hévíz, Park u. 9., Nemesbük, Zalaköveskút

**2. számú területi védőnői körzet**

**Székhelye:** Teréz Anya Szociális Integrált Intézmény 8380 Hévíz, Szent András u. 11/A.

**Telephelye:** Védőnői tanácsadó

8380 Hévíz, József Attila u. 2., I. emelet

**Ellátási körzete:** Hévíz

Akác utca, Arany János utca, Árpád utca, Árpádházi Szent Erzsébet tér, Balassi Bálint utca, Bem József utca, Berzsenyi Dániel sétány, Bodzavirág utca, Budai Nagy Antal utca, Búza köz, Búzakalász utca, Büki utca, Csányi köz, Csokonai utca, Derűs utca, Dózsa György utca, Effinger Károly utca, Fecske utca, Fenyő utca, Gersei-Pethő utca, Helikon utca, Honvéd utca, Hunyadi köz, Hunyadi utca, Kisfaludy utca, Lótuszvirág utca, Madách utca, Magyar Pál utca, Major köz, Mikes Kelemen utca, Móricz Zsigmond utca, Nagy Imre utca, Négyszögmajor, Október 23. park, Park utca, Semmelweis utca, Sport sétány, Sport utca, Sugár köz, Sugár utca,Széchenyi utca 58 – 78, Szent András utca, Tavirózsa utca, Templom köz, Tölgyfa utca, Váci Mihály utca, Vajda Ákos utca, Veres Péter utca, Vörösmarty utca és Brunszvik Teréz Óvoda és Bölcsőde 8380 Hévíz, Sugár u. 7. Hévíz területén az Illyés Gyula Általános és Művészeti Iskola 8380 Hévíz, Kossuth L. u. 2.,

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet-tervezet címe:** Az egészségügyi alapellátások körzeteiről szóló 25/2013. (VI. 26.) önkormányzati rendelet módosításáról

## Társadalmi-gazdasági hatása: Hévíz területén jelenleg három védőnői körzet található, melyhez Nemesbük és Zalaköveskút község is tartozik. Mivel a születésszám jelentősen csökkent az elmúlt években és a jelenlegi várandósok számában is a csökkenő tendencia folytatása állapítható meg, ezért javasolt a jelenlegi három védőnői körzet összevonása két körzetté. Az összevonást követően a szakmai színvonal továbbra is magas színvonalon biztosítható.

**Költségvetési hatása**: A Teréz Anya Szociális Integrált Intézménynek a védőnői körzet összevonását követően kisebb mértékben csökken Országos Egészségbiztosítási Pénztár által nyújtott finanszírozás, azonban a személyi és dologi kiadások tekintetében jelentős a csökkenés, így a feladat ellátása nem igényel fenntartói hozzájárulást.

**Környezeti, egészségi hatása**: A tervezetben foglaltaknak közvetlen környezeti és egészségi következményei nincsenek.

**Adminisztratív terheket befolyásoló hatása**: Az adminisztratív terheket nem generál.

**Egyéb hatása**: Nincs.

**A rendelet megalkotásának szükségessége**: Hévíz Város Önkormányzat és a Teréz Anya Szociális Integrált Intézmény 2016. évi költségvetésében a takarékos gazdálkodás indokolja.

**A rendelet megalkotása elmaradása esetén várható következmények**: Az egészségügyi alapellátásról szóló 2015. évi CXXIII. törvény kimondja, hogy a települési önkormányzat képviselő-testület rendeletben megállapítja és kialakítja az egészségügyi alapellátások körzeteit. Amennyiben a rendelet módosítása elmaradna az jogellenes lenne, melyre a Zala Megyei Kormányhivatal törvényességi észrevételt tehet.

**A rendelet alkalmazásához szükséges feltételek**: A jogszabály alkalmazásához szükséges személyi, szervezeti, tárgyi feltételek rendelkezésre állnak. A pénzügyi feltételeket az önkormányzat - még el nem fogadott - 2016. évi költségvetése biztosítja és az OEP által nyújtott finanszírozás.

* **személyi**: biztosított
* **szervezeti**: Nincs.
* **tárgyi**: Nincs.
* **pénzügyi**: 2016. évi költségvetés

**3.**

**Bizottsági állásfoglalás**

**4.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **Mb. Hatósági osztályvezető/** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| **Varga András** | **TASZII intézményvezető** |  |  |
|  |  |  |  |